Kære

Sommerbogen har i mange år været børnebibliotekernes flagskib, når det kommer til at få børnene til at læse i sommerferien. Langt de fleste af jer kender til kampagnen, og mange steder er der et rigtig godt samarbejde lærere og biblioteker imellem, i forhold til at få børnene til at deltage – det sætter vi stor pris på!

Det er Centralbibliotekerne der står på kampagnen, der markedsføres med ”De danske børnebiblioteker” som fælles afsender. Alle biblioteker og skolebørn har derfor mulighed for at være med!

Helt som I kender det, skal børnene læse 3 bøger i deres ferie for at være med – og de har så mulighed for at deltage i lodtrækningen om en af de 3 hovedpræmier, hvor vinderne får lov til at tømme en boghandel på 5 minutter.

Som sidste år skal børnene løse en række udfordringer, mens de læser, og der bliver lagt mindre vægt på anmeldelsesdelen og mere vægt på læselysten og læseglæden.

**Sådan skal børnene gøre for at være med:**

Man kan deltage i Sommerbogen fra den 14. juni til den 24. august

 • For alle børn mellem 6 og 15 år

 • Børnene henter et udfordringsark på biblioteket

 • Børnene læser 3 bøger og løser 10 af læseudfordringerne

 • Børnene udfylder de 3 anmeldelseskort på bagsiden af udfordringsarket

 • Børnene afleverer det udfyldte udfordringsark på biblioteket

 • Børnene er nu med i lodtrækningen om de 3 hovedpræmier

Vi ved, at den nye udgave af sommerbogen mange steder ”falder ned” i noget, der i høj grad allerede foregår på rigtig mange skoler rundt om i landet. Det er vores håb, at vi ved at samle og ensrette de mange lignende koncepter, gør det nemt at deltage og supplere med lokale tiltag, sådan at så mange børn som muligt får mærket læselysten i deres sommerferie.

Al relevant info om kampagnen samt PR-materialer i form af plakater og flyers kan findes på www.laesesporet.dk Læsesporet skal bl.a. give fagprofessionelle i skolen (lærere, PLC-medarbejdere og skolepædagoger) såvel som forældre, den bedste indgang til bibliotekernes samlede læsetilbud for børn i skolealderen. Her finder I masser af inspiration til arbejdet med litteratur og læsning.

Kampagnematerialet vil også kunne findes på www.sommerbogen.dk

Vi håber, I vil være med til at fortælle børnene om kampagnen!

Mange læsehilsner fra